Francijas autobūves uzņēmuma "Renault" vadītājs Karloss Gosns paliek amatā, neraugoties uz savu aizturēšanu Japānā, bet viņam tiek iecelts vietnieks uzņēmuma vadīšanas nodrošināšanai, otrdien paziņoja "Renault" pēc savas padomes ārkārtas sēdes.
Par "Renault" vadītāja vietnieku ir iecelts uzņēmuma operāciju vadītājs Tjerī Bolorē, jo Gosns ir "pagaidām rīcībnespējīgs" pēc pirmdien Japānā notikušās aizturēšanas, paziņoja "Renault".
Gosns ir arī "Renault" padomes priekšsēdētājs, kā arī ieņem tādu pašu amatu Japānas autobūves uzņēmumos "Mitsubishi Motors" un "Nissan".
Ceturtdien paredzēta "Nissan" uzraudzības padomes sēde, kurā tiks lemts par Gosna atbrīvošanu no padomes priekšsēdētāja amata. Gaidāms, ka viņš zaudēs arī "Mitsubishi Motors" padomes priekšsēdētāja amatu.
Gosns tika aizturēts pirmdien pēc nopratināšanas prokuratūrā, kur ieradās labprātīgi. Japānas prokuratūra otrdien paziņoja, ka Gosns nav deklarējis ienākumus aptuveni 40 miljonu eiro apmērā.
"Nissan" paziņoja, ka uzņēmumā izmeklēšanā, kas ilgusi vairākus mēnešus, atklāti arī citi nozīmīgi pārkāpumi, ko pastrādājis Gosns. Izmeklēšanā atklājies, ka Gosns arī izmantojis uzņēmuma līdzekļus savām personiskajām vajadzībām.